  Майя Бывальцева 2019-тӥ арын Удмуртиысь нылпиосын 10 сюрслэсь трос семьяос мерлыко юрттэт басьтӥзы. Со сярысь элькунысь мерлыко политикая но ужъя министерстволэн пресс-службаез ивортэ. Демографи югдурез умоятон но нылпиосын семьяослы юрттон вылысь 2018-тӥ арысен Удмуртиын кӧня ке пӧртэм юрттэт чакламын. Озьы нырысетӥ нылпи понна толэзьлы быдэ тыриськись коньдонэз туэ 5 сюрс 97 семья басьтӥз ни (кылем арын 2 сюрс 664). Трос нылпиё семьяослы юрттон вылысь Удмуртилэн тӧроез Александр Бречалов 2017-тӥ арысь 31-тӥ толсур бере вордскем куинетӥ но со бӧрсьы нылпиос понна толэзьлы быдэ коньдон тырон сярысь косэтэз (указ) кинюртӥз. Таяз арын 1-тӥ коньывуонлы 5 сюрс 233 семья юрттэт басьтӥз (кылем арын – 2 сюрс 829). Со сяна, Росси азьмуртэн Владимир Путинэн кичӧлтэм «Демография» йӧскалык ӵектос улсын нылпи вордэм студентъёслэн семьяоссы 100 сюрс манет басьтыны быгато. Коньдонэн юрттэт басьтыны быгатэ нылпизэ огназ будэтӥсь анай яке атай но. Юрттэт сёто анай-атайёс но нылпи Росси Федерацилэн кунмуртэз луо но асьме элькунамы уло ке Татьяна Чуракова, Удмуртиысь мерлыко политикая но ужъя министрТа дырлы 80-лэсь трос студент семьяос та юрттэтэз басьтӥзы ни. Семьяослы юрттэт сётон амалъёс Удмурт Элькунлэн шораз улӥсьёслы туж тунсыко. Ижысь Кар думаысь депутатъёслэн приёмнойёсазы егит но трос нылпиё семьяослэсь трос вазиськонъёс но юанъёс вуо, рос-просгес валэктонъёс басьтон понна улон интызыя калыклы мерлыко юрттэт сётонъя управлениосы яке ёзэтъёсы вазиськыны ӵектӥськомы Ольга Вежеева, Ижысь Кар думаысь депутат, мерлыко политикая ялан ужась ӧрилэн ёзчиез Озьы ик со пусйиз нылпиен пукись анайёслы ужаны луонлыкъёс кылдытонэз но атайлэсь семьяын интызэ будэтон понна кутӥськись ужрадъёсты. Тодэ вайытом, Удмуртиысь тӧролэн косэтэзъя со арлы быдэ коньывуонлэн куинетӥ арнянуналаз пусйиськоз. «Нылпи ваёнлы но егит семьяослы, анайлыклы но пиналъёслы юрттонлы валтӥсь саклык висъяны кулэ», - вераз Владимир Путин «Святость материнства» программалэн VII форумаз пырсиькисьёслы вазиськоназ Тодэ вайытом, 2020-тӥ арын Удмуртиысь 93 егит семьяос улон интыя югдурзэс кун программа чотын тупатозы.  Тегъёс: Мерлык Ижкар егитсемья Удмуртия семья юрттэт Мерлыкополитикаяноужъяминистерство АлександрБречалов ТатьянаЧуракова  